ארגונים אזרחיים באוגנדה פירסמו דו"ח הסוקר את הצעדים שנוקטת הממשלה להגבלת חופש העיתונות והביקורת על השלטון
קואליציית ארגונים חברתיים מאוגנדה עתידה לפרסם היום דו"ח שחושף תמונה עגומה על מצבם של הארגונים החברתיים ואמצעי התקשורת במדינה, כך דיווח העיתון האוגנדי "Monitor Daily". הדו"ח, שהתפרסם תחת הכותרת "ארבעה צעדים קדימה, שישה אחורה", חושף את הצעדים שנוקטת ממשלת אוגנדה להגבלת חופש העיתונות, וביניהם חקיקת חוקים שמצירים את צעדיהם של עיתונאים וכן התעללות של כוחות הביטחון בעיתונאים, במיוחד סביב סיקורן של ההפגנות בשלהי אפריל נגד התייקרות מחירי המזון.  הדו"ח מוסיף כי פעילי זכויות אדם, ובעיקר פעילים שבמסגרת עבודתם חשפו שחיתות ממשלתית ועסקו בחינוך לביקורתיות, היו נתונים לאיומים על חייהם במהלך 2010. על-פי הדו"ח, "יש צורך בבחינה מחדש של החוקים שעוסקים בחופש העיתונות ובאופן אכיפתם, במטרה למנוע ניגודים והגבלות מעשיות על כלי התקשורת". הדו"ח ממליץ גם על בחינה מחדש של "חוק הארגונים הלא-ממשלתיים [המגביל את התחומים שבהם מורשים הארגונים לפעול], שנאכף בצורה סלקטיבית ומאיים על עבודתם החשובה של ארגונים חברתיים".